Luigi Pinedo

Luis ("Luigi") Benjamin Pinedo (n. 23 di yüli 1926 na Willemstad – f. 28 di mart 2007 na Willemstad) tabata un pintor artístiko di Kòrsou. 

 Biografia 
Hubentut i pintura
Pinedo a nase den e bario di Otrobanda na Willemstad i e tabata e úniko yu hòmber di e hoyero Luis Bernardo Pinedo i e kosedó Remigia Rosaria de Lannoy. Na momentu ku e tabata bai skol sekundario, el a kuminsá pinta, probablemente inspira pa dos tio ku tabata pinta den nan tempu liber. Pero komo Pinedo tabata falta práktika, el a haña lès i a tuma kurso di pintamentu; entre otro na e skol di arte New York School. Pa motibunan deskonosí. Pinedo ta muda bai Venezuela ku su tata pa varios aña. Na Venezuela e ta siña pa ofishi di elektrisista. Entretantu Pinedo a keda pinta i asistí na tayernan di pintura na Puerto Rico, Venezuela, Mexico i Colombia.   

Na 1951 el a regresá Kòrsou i a kasa ku Aura Tweeboom. Nan ta haña dos yu muhe. Unu di e dos yunan, Karin Isidora-Pinedo, tambe a bira pintor i a tene un ekshibishon huntu ku su tata na 2021. 

Karera 
Prinsipalmente, Pinedo a pinta naturalesa i paisahenan urbano romántiko di Kòrsou; spesialmente e tabata ekspresá su su amor pa su kapital Willemstad. Hopi di su pinturanan tabata imprimí riba postal pa promoshoná i konmemorá Kòrsou i su kultura. Pero Pinedo no por a biba di pintamentu so. El a risibí un sertifikado komo fabrikante di instrumènt na Shell Technische School Curaçao. Despues el a kuminsá instalá i hasi mantenshon di left i ròltrap na Kòrsou i Aruba. Tambe na Aruba e tabata pinta esenanan di naturalesa, aparte di su trabou komo instaladó.   

Seguidamente Pinedo a kuminsá duna lès for di su mes kas na mucha i adulto na Kòrsou. Durante 8 aña el a duna lès na e Instituto Venezolano para la Cultura y la Cooperacion Curazao.  

Na 1965 el a kuminsá eksponé su obranan. Na 1966 Pinedo a partisipá na un kurso internashonal di pintura na Caracas, kapital di Venezuela, na memoria di e luchadó pa libertat Simón Bolívar; el a keda na di 5 lugá. Despues di a baha ku penshon na 1980, el a kuminsá ku pintura apstrakto. E obra Abstracte Clowns ta un ehèmpel mashá konosí.    

Fayesimentu
Pinedo a fayesé na e edat di 80 aña. Dia 31 di mart 2007 e kremashon di su kurpa a tuma lugá i a plama su shinishi ta den laman Karibe na altura di Tafelberg.

 Homenahe 
Relashoná ku su fayesementu, su amigu Elis Juliana kual ta un poeta i pintor, a komponé un poesia na su honor. Dia 28 di mart 2007 a pone un mosaiko konmemorativo ku su imágen na Otrobanda. El a risibí un rekonosimentu pa su obranan, kual tabata un medaya di plata di honor asosiá ku "Orden di Oranje-Nassau" dia 8 di aprel 1982. Obranan di Pinedo ta forma parti di e kolekshon di Museo di Kòrsou Beautiful Curaçao: Real Different - Curaçaos Museum beautiful-curacao.nl; konsulta 2022-03-09. 

Category:Hende
Category:Arte na Kòrsou